b"\n_START_ARTICLE_\nDenis Savard\n_START_PARAGRAPH_\nDenis Joseph Savard (s. 4. helmikuuta 1961 Pointe Gatineau, Qu\xc3\xa9bec) on kanadalainen entinen ammattilaisj\xc3\xa4\xc3\xa4kiekkoilija, pelipaikaltaan keskushy\xc3\xb6kk\xc3\xa4\xc3\xa4j\xc3\xa4, ja j\xc3\xa4\xc3\xa4kiekkovalmentaja.\n_START_SECTION_\nJuniorivuodet\n_START_PARAGRAPH_\nEnnen ammattilaisuraansa Savard pelasi vuosina 1977\xe2\x80\x931980 kolme kautta Montreal Juniorsissa Quebec Major Junior Hockey Leaguessa (QMJHL). H\xc3\xa4n teki ensimm\xc3\xa4isell\xc3\xa4 QMJHL-kaudellaan 116 tehopistett\xc3\xa4 (37 maalia ja 79 sy\xc3\xb6tt\xc3\xb6pistett\xc3\xa4) 72:ssa ottelussa ollen seuransa toiseksi paras pistemies Kevin Reevesin j\xc3\xa4lkeen; kauden p\xc3\xa4\xc3\xa4tytty\xc3\xa4 Savard nimettiin QMJHL:n vuoden tulokkaaksi (jakoi tunnustuksen Normand Rochefortin kanssa). Kahdella viimeisell\xc3\xa4 juniorikaudellaan h\xc3\xa4n oli seuransa paras pistemies, kaudella 1978\xe2\x80\x931979 158 runkosarjapisteell\xc3\xa4 (46 maalia ja 112 sy\xc3\xb6tt\xc3\xb6pistett\xc3\xa4) ja 181 tehopisteell\xc3\xa4 (63 maalia ja 118 sy\xc3\xb6tt\xc3\xb6pistett\xc3\xa4) 1979\xe2\x80\x931980; vuonna 1979 h\xc3\xa4net nimettiin liigan kolmanteen t\xc3\xa4hdist\xc3\xb6kentt\xc3\xa4\xc3\xa4n ja vuonna 1980 h\xc3\xa4net palkittiin QMJHL:n arvokkaimman pelaajan (MVP) palkinnolla Michel Briere Trophylla ja nimettiin liigan ensimm\xc3\xa4iseen t\xc3\xa4hdist\xc3\xb6kentt\xc3\xa4\xc3\xa4n. Savard sai NHL-varauksen vuonna 1980 Chicago Black Hawksin varattua h\xc3\xa4net numerolla kolme varaustilaisuuden ensimm\xc3\xa4isell\xc3\xa4 kierroksella.\n_START_SECTION_\nNHL-ura\n_START_PARAGRAPH_\nSavard aloitti NHL-uransa syksyll\xc3\xa4 1980 tehden liigadebyyttins\xc3\xa4 Chicagon paidassa 9. lokakuuta Buffalo Sabresia vastaan pelatussa ottelussa. H\xc3\xa4n nousi seuransa tehokkaimpien hy\xc3\xb6kk\xc3\xa4\xc3\xa4jien joukkoon jo ensimm\xc3\xa4isell\xc3\xa4 kaudellaan ollen 76 runkosarjaottelussa tekemill\xc3\xa4\xc3\xa4n 75 tehopisteell\xc3\xa4 (28 maalia ja 47 sy\xc3\xb6tt\xc3\xb6pistett\xc3\xa4) Black Hawksin toiseksi paras pisteidentekij\xc3\xa4 yhden pisteen enemm\xc3\xa4n tehneen Tom Lysiakin j\xc3\xa4lkeen. Toisesta NHL-kaudestaan, kaudesta 1981\xe2\x80\x931982, alkaen Savard oli seuransa paras pistemies seitsem\xc3\xa4ll\xc3\xa4 kaudella per\xc3\xa4kk\xc3\xa4in ylitt\xc3\xa4en sadan pisteen rajan viidesti. Parhaalla kaudellaan 1987\xe2\x80\x931988 h\xc3\xa4n teki 131 runkosarjapistett\xc3\xa4 (44 maalia ja 87 sy\xc3\xb6tt\xc3\xb6pistett\xc3\xa4) ja oli koko liigan kolmanneksi paras pistemies Mario Lemieux'n ja Wayne Gretzkyn j\xc3\xa4lkeen. Black Hawksin/Blackhawksin (seura muutti nimens\xc3\xa4 kirjoitusmuotoa vuonna 1986) sis\xc3\xa4isen maalip\xc3\xb6rssin k\xc3\xa4rkinimi Savard oli nelj\xc3\xa4ll\xc3\xa4 kaudella tehden enimmill\xc3\xa4\xc3\xa4n 47 runkosarjamaalia, mik\xc3\xa4 tapahtui kaudella 1985\xe2\x80\x931986. Savardin ensimm\xc3\xa4inen visiitti Chicagossa kesti aina kes\xc3\xa4\xc3\xa4n 1990 saakka, jolloin Blackhawks kauppasi h\xc3\xa4net Montreal Canadiensiin vaihdossa Chris Cheliosiin ja toisen kierroksen varausoikeuteen. _NEWLINE_Canadiensissa Savard pelasi kolmen kauden ajan ylitt\xc3\xa4en viidenkymmenen pisteen rajan joka kaudella ja tehden enimmill\xc3\xa4\xc3\xa4n 70 runkosarjapistett\xc3\xa4 (28 maalia ja 42 sy\xc3\xb6tt\xc3\xb6pistett\xc3\xa4), mik\xc3\xa4 tapahtui kaudella 1991\xe2\x80\x931992. H\xc3\xa4n oli ensimm\xc3\xa4isell\xc3\xa4 Canadiens-kaudellaan seuran kolmanneksi paras pistemies Russ Courtnallin ja Stephane Richerin j\xc3\xa4lkeen ja toisella kaudellaan toiseksi paras pistemies edell\xc3\xa4\xc3\xa4n vain Kirk Muller. Kes\xc3\xa4ll\xc3\xa4 1993 h\xc3\xa4n oli voittamassa Canadiensissa Stanley Cupin mestaruutta Montrealin ly\xc3\xb6ty\xc3\xa4 Los Angeles Kingsin loppuotteluissa voitoin 4\xe2\x80\x931. Savard itse oli sivussa ratkaisevista otteluista loukkaannuttuaan loppuottelusarjan ensimm\xc3\xa4isess\xc3\xa4 kohtaamisessa. Hein\xc3\xa4kuussa 1993 h\xc3\xa4n teki vapaana agenttina sopimuksen Tampa Bay Lightningiin, jossa pelasi vajaan kahden kauden ajan. Huhtikuussa 1995, kesken ty\xc3\xb6sulun lyhent\xc3\xa4m\xc3\xa4\xc3\xa4 kautta 1994\xe2\x80\x931995, Savard kaupattiin takaisin Chicagoon vaihdossa kuudennen kierroksen varausoikeuteen. H\xc3\xa4n pelasi Blackhawksissa viel\xc3\xa4 kauden 1994\xe2\x80\x9395 lopun ja kaksi seuraavaa t\xc3\xa4ytt\xc3\xa4 kautta ennen lopettamistaan kes\xc3\xa4ll\xc3\xa4 1997. _NEWLINE_Denis Savard pelasi 17-vuotisella NHL-urallaan yhteens\xc3\xa4 1196 runkosarjaottelussa tehoin 473 maalia ja 865 sy\xc3\xb6tt\xc3\xb6pistett\xc3\xa4. Pudotuspeliotteluja h\xc3\xa4nelle kertyi 169, joissa h\xc3\xa4n teki yhteens\xc3\xa4 175 tehopistett\xc3\xa4, 66 maalia ja 109 sy\xc3\xb6tt\xc3\xb6pistett\xc3\xa4. Chicagon paidassa Savard esiintyi yhteens\xc3\xa4 881 runkosarjaottelussa (seitsem\xc3\xa4nneksi eniten otteluita seuran historiassa) ja teki 1096 pistett\xc3\xa4, 377 maalia ja 719 sy\xc3\xb6tt\xc3\xb6pistett\xc3\xa4. Blackhawksin kautta aikain pistep\xc3\xb6rssiss\xc3\xa4 Savard on kolmantena (Stan Mikitan ja Bobby Hullin j\xc3\xa4lkeen), maalip\xc3\xb6rssiss\xc3\xa4 nelj\xc3\xa4nten\xc3\xa4 (Hullin, Mikitan ja Steve Larmerin j\xc3\xa4lkeen) ja sy\xc3\xb6tt\xc3\xb6p\xc3\xb6rsiss\xc3\xa4 toisena (Mikitan j\xc3\xa4lkeen). Savardilla on edelleen hallussaan useita Chicagon seuraenn\xc3\xa4tyksi\xc3\xa4, muun muassa eniten pisteit\xc3\xa4 (131) ja sy\xc3\xb6tt\xc3\xb6pisteit\xc3\xa4 (87) yhden kauden aikana tehneen\xc3\xa4 pelaajana, eniten sadan pisteen kausia pelanneena pelaajana (viisi) ja eniten pisteit\xc3\xa4 pudotuspeleiss\xc3\xa4 yhden kauden aikana tehneen\xc3\xa4 pelaajana (29, kaudella 1984\xe2\x80\x931985). Blackhawks j\xc3\xa4\xc3\xa4dytti Savardin pelinumeron 18 vuonna 1998 ja vuonna 2000 h\xc3\xa4net valittiin Hockey Hall of Fameen.\n_START_SECTION_\nValmentajaura\n_START_PARAGRAPH_\nPeliuransa j\xc3\xa4lkeen Denis Savard toimi pitk\xc3\xa4\xc3\xa4n, joulukuusta 1997 l\xc3\xa4htien, Chicago Blackhawksin apuvalmentajana. Maaliskuusta 2001 saman vuoden toukokuuhun Savard hoiti yhdess\xc3\xa4 Al MacAdamin kanssa p\xc3\xa4\xc3\xa4vastuun Blackhawksin valmennuksesta edellisen p\xc3\xa4\xc3\xa4valmentajan Alpo Suhosen siirrytty\xc3\xa4 syrj\xc3\xa4\xc3\xa4n terveysongelmien vuoksi. Marraskuussa vuonna 2006 Savard valittiin Blackhawksin p\xc3\xa4\xc3\xa4valmentajaksi, kun edellinen valmentaja Trent Yawney sai potkut._NEWLINE_Savard ehti valmentaa Chicagoa vajaat kaksi vuotta. H\xc3\xa4n sai potkut lokakuussa 2008, kun vain kolme ottelua oli pelattu kautta 2008\xe2\x80\x932009. Potkujen taustalla ovat olleet Savardin ja Chicagon toimitusjohtaja Dave Tallonin v\xc3\xa4liset erimielisyydet.\n_START_SECTION_\nPerhe\n_START_PARAGRAPH_\nDenis Savardin serkku Jean Savard pelasi my\xc3\xb6s NHL:ss\xc3\xa4 43 ottelua (Blackhawks ja Whalers)."